
A Hirtii Yuli an a 
Richt <Iuid Hiw Yiar 
Tai ani an awI 


T HE hauns o the knock is birlin roond 
fast tae the hinneren o anither year. 
Anither towmond juist aboot gane an whit 
hiv we got tae shaw for it? Weel, 2001 wisna 
juist yer ordinar kinna year but the European 
Year o the Languages an, in some weys, 
whaur the Scots leid is concairned, the’r a 
guid wheen tae shaw but thon’s no tae say 
the’r no aye a lang gate tae gaun afore the 
leid is gien its richtfu staunin alang wi Eng¬ 
lish an Gaelic. The enemies o the Scots lan¬ 
guage is aye thare, aye juist as pouerfu an 
aye juist as sleekit as ivver. 

The Cross Pairty Group on Scots, breardit 
juist ower a year syne, haes gotten offeecial 
recognition an haes stertit tae git yokit tae wi 
some gey important an high profile ploys sic 
as the draftin o SCOTS: A STATEMENT 
O PRINCIPLES (A wey forrit for the 
Scots language in a multicultural world). 
This document, foondit on the Universal 
Declaration o Linguistic Richts, sets oot 
whaur Scots is the day an whit shuid be duin 
tae tak it tae whaur maist richt thinking Scots 
wad want it tae be. It’s expeckit tae be furth- 
set neist ware, aiblins aboot Mairch, an micht 
be uised as the foond for a peteetion tae the 
Scots Pairlament. 

The language uised in the abuin Statement o 
Principles is weel wordie o a word or twa. It 
keeps the Scots easy for maist Scots fowk tae 
read an unnerstaun bi acceppin a wheen 
shared words frae the CSD wi English spel- 
lins, instead o aye ettlin tae fund a mair Scots 
soondin or Scots leukin ane. This wey it ends 
up estaiblishin a register that’s no unlike the 
offeecial written Scots uised in the ring o 
Mary Queen o Scots an micht weel can be 
uised as a foond for a mair formal or polite 
register o the leid. This is a gey important 
precedent gin written forms o the language is 
tae kythe in the likes o Scots Pairlament sign¬ 
age an publications athoot garrin the usual 
ridicule frae the enemies o the leid an frae 
ither airts. 

Amang the monie ither ongauns o the CPG 
wis gittin the pairlament’s Eddication, Cultur 
an Sport Comatee tae speir intae the role o 
cultural an eddicational policy an proveesion 
in uphaudin an developin Scots, Gaelic an 
minority languages. 

2001 wis the year the British government 
ratified the European Chairter for Regional 
or Minority Languages an its requirements 
cam intae force on the It Julie. Allan Wilson 
o the Scottish Executive wis speirt a nummer 
o questions aboot hou this wad affeck whit 
the SE did anent Scots an, owersettin his 
English repone intae Latin for brevity, it read 
“Status Quo”. Howanever, the continuin 
thrawn natur o the executive politeecians wis 
contered wi ane or twa guid things comin tae 
licht. 

The SNDA wis gien anither £90,000 oot o 
the Heritage Lottery Fund tae update the 
SND an pit it oot on the Wab. Forbye thon, 
the SNDA is in talks wi a private source for 
siller tae furthset a monolingual dictionar. 
Dub Busters wis gien £150,000 for its Itchy 
Coo projeck o plenishin a reenge o buiks an 
graith for uiss athin eddication frae bairns’ 
clesses richt throu tae advanced higher level. 
Thae twa projecks thirsels eiks anither 16p 
on tae the 9p a heid that usually comes the 
Scots leid’s wey for ordinar. 

A nummer o collogues wis pitten on ower the 
past year for the EYL bi the Scottish CILT, 
the SLRC an ithers. At the back end, the 
ASLS an FRLSU pit on a collogue anent 
Scots an Gaelic at hame, in Canada an in 
Australia. On St. Andrews day, a Teachers’ 
Collogue, organised bi the SLRC an Newbat- 
tle Abbey College an uphaudit bi the Holy- 
rood CPG wis pitten on, threapin the untyin o 
the Scots tung in the clessroom. At the time o 
writin the wis aboot 50 delegates signed up 
tae gaun an it wis proponed tae launch the 
SLRC’s Scotspeak thare at the same time. 
The Scots Tung Quaich writin competeetion 
wis weel received in the schuils o East Lo¬ 
thian an invites haes been pitten oot for the 

2002 competeetion. 

As the incomin 2002 hauds on tae its hame- 
comin, STW bids aw its readers, the Scots 
language an aw its uisers, aw the best an 
awthin ye wad wish for yersels for 2002. 


m 0131-665-5440 Stravaiger^ 07946-256-059 

Copiericht 

Copiericht for awthin screivit in this wittins 
blat bides wi R. Fairnie. The Scots Tung 
Wittins can be fotie-copied in hail or in pairt 
athoot leemit o nummers an this hauds guid an 
aw for onie pairt o the wittins blat that’s furth¬ 
set in onie ither publication. 

Scots: the siccar 
creep back? 

I T micht weel be that Scots haes nivver 
been awa but mair like, it’s the mair re¬ 
laxed souch shawn tae the leid bi the schuils 
an the estaiblishment ower the last decade 
that’s giein it mair confidence tae come oot 
intae the open an the’r no the same pressure 
on hamelt Scots speakers noo tae chynge 
thair register whan they’re leukin intae a TV 
camera. A teepical exemplar wis ane o the 
first fowk brocht up afore thae new-farrant 
Drugs Coorts. The wis nae embarrassment in 
bidin wi his ilka-day language an cryin a 
wean a wean. TV programs the likes o Off¬ 
side haes the likes o Tam Cowan, Sandy 
Clark (fitba) an John Higgins (snooker) aw 
chattin awa thegither quite joco, relaxed an 
comfortable in thair ain urban Scots wi nae 
hint o a creenge. Aiblins ae day the BBC will 
accepp that maist Scots uise this ither leid 
forbye English tae communicate wi an it 
micht dawn on thaim tae braiden the scowth 
o sic like programs. (see ower) 


A didnae ken! 

It wisnae me! 

It wis a big laddie 
an he ran away! 



David McLetchie MSP revertin 
tae Scots tae pit words intae 
the mooth o Henry McLeish in 
the ‘Officegate’ flyte - Nov 2001 
in the Scots Pairlament. 











TV newsreaders isna fasht nooadays tae uise 
words like stooshie, nae bother an the like an 
Scottish journalism is fast eikin tae its vo- 
cabular wi a guid reenge o Scots words. 

E’en the Scots pairlament isna sauf frae the 
creepin incomin o the auld leid. (See the 
picter ower.) 

Scots Tung’s convener reports aboot a pub in 
Dundee whaur, in the weemin’s cludgie, the 
follaein notice kythes on the wa:- 

“Ye’re in a rare howf here, but the 
heid-bummer taks nae responsibility 
for jaikets, coats nor ony ither per¬ 
sonal items left lyin aboot. 

So tak tent an ca canny.” 

The convener threaps he didna see it for his- 
sel an it wis his guid-wife that seen it an telt 
him. Ae thing he wis able tae report on frae 
first haun experience tho wis that the beer 
wis awfu guid. 



T HE SLRC’s ScotSpeak that wis first 
thocht o an stertit back in the days whan 
Stuart McHardy wis the Director but wisna 
furthset for want o siller, haes noo at lang last 
finally seen its ain hamecomin at the Teach¬ 
ers’ Collogue hauden at Newbattle Abbey 
College on St. Andrews day. The furthsettin 
taks the form o a buik alang wi a CD an sells 
for £16.20 (incl p&p UK) £19.50 (USA). 
Descrivin itsel as An eddicational an theat¬ 
rical reference tae modren urban Scots, 
ScotSpeak is a new furthset articulatory 
guidal that gies exemplars o the vices o the 
fower heid-maist Scottish cities. On the CD, 
naitral Scots speakin men an weemin o aw 
ages, catch the souch o thair ain hamelt cities 
an speak awa in thair ain bye-leid o Scots. 
Like wi maist Scots speakers, thaim on the 
CD uise a mixter-maxter o Scots an Scottish 
Standard English; the buik gauns weel intae 
the particularities o SSE as weel as the key 
pynts o ilka airt. 

Afore analysin the phonology an gremmar o 
the recordins, the owthors pit doon a uissfu 
foond for the study o Scots language wi a 
cuttie history o Scots, chapters on the meth¬ 
odology o descrivin speech, on the pronun¬ 
ciation o SSE an Scots an anither on the 
gremmatical particularities fund in the reco¬ 
rdins. 

The projeck, commissioned frae Chris Rob¬ 
inson an Carol Ann Crawford, bi the Scots 
Language Resource Centre, wis stertit tae 
satisfy a want bi actors. Tho the wark re¬ 
flecks the wants o thon profession, it haes 
catched a growthie intrest in univairsity stu- 

Scots Tung WITTINS 
On the wab. 

The Scots Tung Wittins can be vizzied or 
doon-haundelt an prentit (noo in HTML format 
forbye) frae the wabsteid o:- 

The Scots Speikers Curn, Glesca. 

Wabsteid backin:- 

Http://www.mlove.free-online.co.uk/ 

A hard copie o STW is sent free o chairge tae 
aw maimbers o Scots Tung ilka month. 
Maimbership subscreivins is £5 (Scotland/UK) 
Peyed ilka September. 

£6 (Ireland/EU) $14 (Americae) 


dents, Faurer Eddication clesses an saicon- 
dary schuil collegianers. 

ScotSpeak jalouses the reader haes nae ken- 
nin o linguistics an airts thaim intae the de¬ 
scription o speech soonds an the terminology 
o the Intemaitional Phonetic Alphabet. Tho it 
is easily unnerstuid, it micht weel serve 
trained linguists as an innin tae the speech o 
lallan Scotland. 

Exemplars:- 
Glesca 

“Ma heart immediately went intae ma mooth, 
ye know. A thought, ‘God, we're gonnae get 
done over.' An em ..aw, ma heart was 
poundin an he came up to me an he says, 
‘Eh .. D'ye sell kid's clogs, hen?'' 

Edinburgh 

“Ma grannie used to stey beside us and as I 
say my grannie didnae like me. She just liked 
the laddies in the faimlie and it used to annoy 
me, ken, because eh I used to dae aw the 
messages for the folk up the stair an aw the 
rest of it." 



SCOTS LANGUAGE RESOURCE CENTRE 


Dundee 

“I like Dundee.. Because it's near aa place - 
ken whit I mean? It's near the hills, it's right 
in the centre: it's an hour tae Edinburgh an 
hour an a half tae Glesga, ken, Dundee gets 
forgotten." 

Aiberdeen 

“I've never really wanted to leave. It's just 
hame.. I ken faur I am an A ken fit A'm 
deein." 

96pp buik an CD haudin 22 cuttie recordins o 
naitral hamelt Scots Speakers. 

ScotSpeak can be gotten frae SLRC Dis¬ 
patch, AK Bell Library, York Place, 
Perth, PH2 8EP. @ 01738 440199 
E-mail: dispatch@slrc.sol.co.uk or in 
Edinburgh (bi arrangement aforehaund) 
on @ 0131 650 3603 

Oot the Mooths 
o Bairns 

I N the bygane when life in Scotland wis a 
sicht harder nor it is the day, the likes o tea 
wis aye leukit on as a by-ordinar treat. It’s 
reportit that ae day a wee laddie efter gittin 


tea for his brekfast, speirt his mither, 
“Mither, will we git tea for wir brekfast the 
morn?” 

“Ay laddie, if we’re spared.” wis his mither’s 
repone. 

“An if we’re no spared mither,” said the wee 
laddie, “Will we juist hiv tae mak dae wi 
parritch?” _ 

Yule Cairds 2001 

T HIS year’s Yule cairds is juist fleein oot 
the door an at the time o writin, the wis 
aboot three thoosan o thaim shiftit. Twa three 
shops haes phoned intae Scots Tung speirin 
gin they can git some cairds tae sell an the’r 
noo fifteen shops yokit in. Whit wis richt 
dumfoonerin wis that the shop that haes the 
heichest oncost (sellin at £1.65 ilka caird), 
haes sellt oot its stock o eichtie cairds an haes 
haed tae be re-plenisht. Mind it haes tae be 
said they’ve got a richt guid professional 
display weel sindert frae the ordinar English 
cairds an richt on the coonter whaur the cus¬ 
tomers canna miss thaim. Postal sales is weel 
up on fern year an aw an saxtie wis sent tae 
Fraunce forbye a guid dose tae England. 
The’r signs noo that the cairds haes stertit tae 
gaither eneuch wecht for gravity tae gar 
thaim sell thirsels. 

Trotter Haugh 

C ULTURAL vandalism haes juist been 
gien a guid paikin in Auld Reekie. No 
lang syne it wis reportit that the fowk bidin in 
Trotter Haugh in the Morningside airt o Scot¬ 
land’s capital toun haed peteetioned the 
Cooncil tae chynge the name o thair street tae 
Glenisla Terrace cause they war haein bother 
pronouncin an spellin Trotter Haugh. It haes 
juist been reportit on the TV that Edinburgh 
City Cooncillors haes taen the wycelike de- 
ceesion tae chuck oot the peteetion in favour 
o uphaudin the historical geographical cultur 
o the toun. Weel duin Edinburgh! Thae 
peteetioners shuid be gled tae ken Edinburgh 
Univairsity is rinnin nicht clesses on the 
Scots leid for thaim wi sic an impediment. 

Makar’s Neuk 

WALLACE’S LAMENT FOR GRAHAM 
When they him fand, and guide Wallace him saw, 

He lichtit doun, and hint him frae them aw 
In airmis up; behaldand his paill face, 

He kissit him, and cryit full oft, “allace! 

My best brother in warld that evir I had! 

My aefald friend when I was hardest stad! 

My hope, my heill, thou was in maist honour! 

My faith, my help, strenthiast in stour! 

In thee was wit, freedom, and hardiness; 

In thee was truth, manheid, and nobilness; 

In thee was rewll, in thee was governans; 

In thee was vertu withoutin varians; 

In thee lawtie, in thee was great largeness; 

In thee gentrice, in thee was stedfastness. 

Thou was great cause of winning of Scotland, 

Thoch I began, and tuke the weir on hand. 

I vow to God, that has the warld in wauld, 

Thy dead sail be to Southeroun full dear sauld. 
Martyr thou art for Scotlandis richt and me; 

I sail thee venge, or ellis therefore to dee.” 

Blin Hary the Minstrel (c. 1460 - 1490) 





















